Document ID: 32014R1161

UREDBA KOMISIJE (EU) br. 1161/2014
оd 30. listopada 2014.
o prilagodbi tehničkom napretku Uredbe Vijeća (EEZ) br. 3821/85 o tahografu u cestovnom prometu
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EEZ) br. 3821/85 od 20. prosinca 1985. o tahografu u cestovnom prometu (1), a posebno njezin članak 17.,
budući da:
(1)
U Prilogu I.B Uredbi Vijeća (EEZ) br. 3821/85 o tahografu u cestovnom prometu navode se tehničke specifikacije za izradu, ispitivanje, ugradnju i inspekcijske preglede digitalnih tahografa.
(2)
Uredbom Komisije (EZ) br. 68/2009 (2) uvodi se adapter kao privremeno rješenje do 31. prosinca 2013. kako bi se omogućila ugradnja tahografa u skladu s Prilogom I.B Uredbi Vijeća (EEZ) br. 3821/85 za vozila kategorije M1 i N1.
(3)
Uredba (EEZ) br. 3821/85 zamijenjena je Uredbom (EU) br. 165/2014 (3) Europskog parlamenta i Vijeća o tahografu u cestovnom prometu za koju je zakonodavni postupak završio 15. siječnja 2014.
(4)
Uvodnom izjavom 5. Uredbe (EU) br. 165/2014 predviđa se da će Komisija razmotriti produljenje roka valjanosti adaptera za vozila kategorije M1 i N1 do 2015. i dodatno razmotriti dugoročno rješenje za vozila kategorije M1 i N1 prije 2015.
(5)
Komunikacijom Komisije Europskom parlamentu, Vijeću, Europskom gospodarskom i socijalnom odboru i Odboru regija „Digitalni tahograf: plan za buduća djelovanja” (4), koja je priložena prijedlogu Uredbe (EU) br. 165/2014, predviđa se rok od dvije godine za pripremu i prilagodbu priloga i dodataka nakon donošenja Uredbe (EU) br. 165/2014.
(6)
Trajno rješenje u vezi s adapterom treba utvrditi u tehničkim specifikacijama Uredbe (EU) br. 165/2014. Primjenom načela legitimnog očekivanja stoga treba produljiti mogućnost korištenja adaptera u vozilima kategorije M1 i N1 barem do donošenja tih tehničkih priloga i dodataka.
(7)
S obzirom na to da je zahtjev 172. istekao 31. prosinca 2013., produljenje rješenja s adapterom treba vrijediti retroaktivno od tog datuma.
(8)
Mjere predviđene ovom Uredbom u skladu su s mišljenjem Odbora osnovanog na temelju članka 18. Uredbe (EEZ) br. 3821/85,
DONIJELA JE OVU UREDBU:
Članak 1.
Prilog I.B Uredbi Vijeća (EEZ) br. 3821/85 mijenja se kako slijedi:
U dijelu I. Definicije, točki (rr), prvoj alineji, datum „31. prosinca 2013.” zamjenjuje se datumom „31. prosinca 2015.”
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 30. listopada 2014.

Labels: 7
8
1